छात्रवृत्ति कोटाका विद्यार्थीसँग शुल्क लिए कारबाही गर्ने महानगरको तयारी
काठमाडौँ महानगरपालिकाले छात्रवृत्ति कोटामा सिफारिस भएका विद्यार्थीसँग शुल्क उठाउने विद्यालयलाई कारबाही गर्ने तयारी गरेको छ ।
काठमाडौं, असोज २५ गते । काठमाडौँ महानगरपालिकाले छात्रवृत्ति कोटामा सिफारिस भएका विद्यार्थीसँग शुल्क उठाउने विद्यालयलाई कारबाही गर्ने तयारी गरेको छ । यसका लागि महानगरको शिक्षा विभागका अधिकृत नेत्रनारायण पौडेल, महानगर प्रमुख सचिवालयबाट सस्मित पोखरेल र सहरी योजना आयोगबाट सहायक विज्ञ शैलेन्द्र झा रहेको टोलीले मंगलबारबाट छानबिन तथा अनुगमनको कार्य जारी छ । अनुगमन समितिका सदस्य सस्मित पोखरेलका अनुसार पुस्तकालय, प्रयोगशाला, अतिरिक्त क्रियाकलाप, दर्ता जस्ता शीर्षकमा शुल्क मागेको देखिएको छ । अनुगमनपछि भने विद्यालयले छात्रवृत्ति कोटामा भर्ना भएका विद्यार्थीसँग कुनै पनि शीर्षकमा शुल्क नउठाउने बताइएको उहाँको भनाइ छ । चालु शैक्षिक सत्रको कक्षा ११ मा छात्रवृत्ति कोटाबाट भर्ना भएका विद्यार्थीसँग विभिन्न माध्यमबाट दश वटा विद्यालयले शुल्क लिएको भन्ने उजुरी आएको महानगरले जनाएको छ । महानगरले छात्रवृत्ति कोटामा अध्ययन गर्न चाहने विद्यार्थीलाई अनलाइन प्रणालीबाट आवेदन माग गरेको थियो । जसबाट  तीन हजार ९१३ जना छात्र र दुई हजार १०४ जना छात्रा गरी ६ हजार १७ जनाले आवेदन दिएका थिए ।साउन २० गते लिइएको प्रवेश परीक्षामा आवेदकमध्ये तीन हजार ४ सय छात्र र एक हजार ७७२ जना छात्रा गरी पाँच हजार १७२ जना विद्यार्थी सहभागी भए ।  परीक्षाको प्रारम्भिक नतिजा प्रकाशन गरेर चित्त नबुझ्ने विद्यार्थीलाई पुनर्योगका लागि दुई दिन समय दिइयो ।त्यसपछि साउन २९ गते दुई हजार ३२२ जना परीक्षार्थीको नाम छात्रवृत्तिका लागि म्याचिङ् लिष्ट, भर्नाको पहिलो सूचीमा सार्वजनिक भएको थियो । 